vertrou Archives - The Word for Today
Die Mickey Mantle verhaal
2 Korintiërs 5:17 NLV
Mickey Mantle is een van die ware legendes in die geskiedenis van bofbal. Hy het van 1951 tot 1968 tweeduisend vierhonderd en een wedstryde vir die New York Yankees gespeel en met 'n rekord van agtien tuislopies in twaalf wêreldreekse, vir hom 'n plek in bofbal se 'Hall of Fame' in 1974 losgeslaan. Die skare was mal oor hom. Hy was beroemd. Hy was ryk. Maar tog het hy leeg gevoel, dus het hy na alkohol gedraai.
In 'n onderhoud met Sports Illustrated, het hy sy lang stryd met drank en sy hartverskeurende probleme met sy familie beskryf. Die onderhoudvoerder het hom gevra: 'Hoe gaan dinge deesdae met jou, Mickey?' Hy het geantwoord: 'Ek het al vir agt maande nie 'n druppel drank gedrink nie. Ek begin my lewe weer agtermekaar kry, maar ek voel dat daar iets ontbreek.'
Voel jy dieselfde vandag? Het al die dinge wat jy bereik het of verkry het jou nie bevredig nie? Mickey Mantle het uiteindelik uitgevind hoe om die gat in sy siel te vul.
Aan die einde van sy lewe het hy dít gevind waarna hy nog altyd op soek was – Jesus Christus. 'n Ander beroemde bofbalspeler, Bobby Richardson, het hom na Christus gelei. By Mantle se begrafnis, het Richardson vertel hoe hy Mantle gehelp het om die Here Jesus as sy persoonlike Redder te aanvaar. Op sy sterfbed het Mickey Mantle gesê: 'Ek vertrou in Christus se dood om my hemel toe te neem.' Wat Jesus vir Mickey Mantle gedoen het, wil Hy vir jou ook doen. 'Daarom – iemand wat één is met Christus, is 'n nuwe skepping. Die ou dinge is verby, kyk, die nuwe is hier!'
Sielskos: Gen 1-3; Matt 15:15-28; Ps 28; Spr 5:3-6
Daar is twee tipes genade: 1) Reddende genade. Die oomblik wat jy jou vertroue in Christus plaas, wis God die hele rekord van jou sonde uit. 2) Volgehoue genade. Paulus skryf: "…Daarom, sodat ek nie hoogmoedig moet word nie, is aan my 'n doring in die vlees gegee… Drie maal het ek die Here gesmeek dat dit my moet verlaat. Hy het egter vir my gesê: 'My genade is genoeg vir jou, want my krag kom juis in swakheid tot volle verwesenliking'" (verse 7-9 NLV).
Wat 'n helder beeld! 'n Doring steek in die sagte vel tot onder die oppervlakte in. Elke tree is 'n herinnering daaraan: Die kind in die rehabilitasiesentrum. Die rooi ink op die lêer. Die misdaadrekord. Die smagting na alkohol in die middel van die dag. Die trane in die middel van die nag. 'Here, neem dit weg?' Jy hoor egter die volgende: 'My genade is genoeg vir jou.' Volgehoue genade beloof ons nie die afwesigheid van beproewing nie, maar die versterkende teenwoordigheid van God.
John Newton, die Anglikaanse predikant wat 'Amazing Grace' geskryf het, het gevind dat God se genade genoeg is. Op die dag wat sy geliefde vrou, Mary, oorlede is, het hy die krag ontvang om 'n Sondagpreek te lewer. Die volgende dag het hy kerklede besoek en later haar begrafnis waargeneem. Toe hy terugkyk op daardie tyd, het hy geskryf: 'Die Bank van Engeland is te arm om vir so 'n verlies soos myne te vergoed. Maar die Here, algenoegsame God, spreek, en dit word gedaan. Laat hulle wat Hom ken en vertrou, moed skep. Hy kan hulle krag volgens hulle dag gee. Hy kan hulle krag vermeerder soos hulle beproewings vermeerder. Dit wat Hy kan doen, het Hy beloof dat Hy sal doen.'
Sielskos: Jes 53-57; Matt 12:15-21; Ps 111; Spr 3:29-30
God is goed – die hele tyd!
Psalm 34:9 NLV
Die Psalmdigter het gesê: 'Beproef en sien dat die Here goed is…' Wat jy van God glo, sal in die manier waarop jy jou lewe lei, manifesteer. Wat beteken dit om 'goed' te wees? Dit beteken dat jy jou lewe op die beste manier wat jy kan, lei. Omdat God alwetend is, weet Hy wat jou beste is! Sy goedheid kan nie bevraagteken word nie. Omdat God goed is – nie net op 'n vroom manier nie, maar waarlik, prakties, konsekwent goed is – kan jou sin van welstand, sekuriteit, vrede, selfvertroue en vreugde oorvloedig wees. 'n Goeie God kan nie sy belofte verbreek, sy kinders verlaat of hulle nie liefhê en seën nie. Jy kan verseker wees dat Hy jou in elke omstandigheid op die beste moontlike manier sal behandel.
Wanneer dit voel of jou lewe uitmekaar val, is dit soms moeilik om God se goedheid raak te sien of te voel dat dinge beter sal raak. Dis wanneer jy die geloof wat God reeds vir jou gegee het moet gebruik en deur 'n daad van jou wil op Hom moet vertrou (sien Romeine 12:3).
'n Wyse pastoor is een keer deur 'n moedelose gemeentelid gevra: 'Pastoor, lyk die wêreld ook vir jou soos 'n wrak?' Hy het geantwoord: 'Ja, soos die wrak van 'n gebarste saad!' Sonder om deur die 'wrak' stadium te gaan, waar die wêreld letterlik uitmekaar val, kan die akker nooit aan die eikeboom lewe gee nie.
Omhels dus God se wil gedurende hierdie toets, omdat dit 'goed en aanvaarbaar en volmaak is,' ongeag hoe dit tans vir jou voel (sien Romeine 12:2). Uiteindelik sal jy 'sien dat die Here goed is. Geseënd is die persoon wat op Hom vertrou!'
Sielskos: Gen 24:1-51; 2 Kor 6:14-7:1
Begin dit anders sien
Psalm 27:13 NLV
Wanneer jy kies om dinge uit God se perspektief te sien, verander dit hoe jy voel. Die enigste ding wat jou ou negatiewe gevoelens in plek hou, is jou denke. Wanneer jy op die regte manier begin dink, begin jou lewe in die regte rigting beweeg. Onthou egter: jy het nie oornag negatief geword nie en jy sal ook nie oornag positief word nie. Hoe begin jy dus? 1) Vervang jou negatiewe denke met gedagtes wat 'lofwaardig' is (sien Filippense 4:8 NLV). Vee hulle weg soos jy miere by 'n piekniek sou wegvee. Jy sal dit met oefening en volharding regkry. Jy het daardie keuse! 2) Onthou: Voor jy die toekoms aanpak, onthou God se goedheid aan jou in die verlede. Shakespeare het gesê: 'Let never day nor night unhallow'd pass, but still remember what the Lord hath done.' Dawid het gesê: 'Tog is ek daarvan oortuig: Die Here se goedheid sal ek sien hier in die land van die lewendes. Vertrou op die Here! Wees sterk en skep moed! Ja, vertrou op die Here!' (Psalm 27:13-14 NLV). Ons het nie meer probleme as ander mense nie, ons dink net meer dikwels aan hulle. Lees dit weer! Wat jy dink, produseer wat jy voel. As jy dit nie glo nie, probeer kwaad voel sonder om eers kwade gedagtes te dink, of probeer hartseer voel sonder om aan iets hartseer te dink. Om 'n gevoel te ervaar, moet jy eers die gedagtes hê wat dit produseer. Dis lewensveranderende inligting – en dit sal jou lewe verander as jy daarvolgens optree!
Sielskos: Jer 45-48; Luk 6:37-49; Ps 109:16-31; Spr 15:23-26
God lei jou op
Hebreërs 12:8 ABA
God sien hoe jy sukkel, Hy ignoreer dit nie. Hy is ten volle daarby betrokke. Hy sien die behoeftes van die toekoms en gebruik jou huidige omstandighede om jou vandag te toets en vir die toekoms voor te berei. Het Hy nie die gesag om dit te doen nie? Hy is die pottebakker; ons is die klei. Hy is die skaapwagter; ons is die skape. Hy is die tuinier; ons is die takke. Hy is die onderwyser; ons is die studente. Vertrou sy opleiding. Jy sal hierdeur kom. Onthou, alle toetse is tydelik. Hulle tyd is beperk. Die Bybel sê: 'Hieroor kan julle baie bly wees, al moet die baie beproewings julle vir 'n rukkie laat swaarkry' (1 Petrus 1:6 NLV). Hier is nog iets om in gedagte te hou: Jy kan nie jou toetsperiode verkort nie, maar jy kan dit vir seker verleng deur hardkoppig en trots te wees en dit wat God jou wil leer, teen te staan. God sal nie jou keuse om dit te doen van jou wegneem nie, maar Hy sal jou ook nie van die nagevolge van jou keuse beskerm nie. Jy sal nie die eerste student wees wat 'n graad in die skool moet oordoen nie en jy sal ook nie die laaste een wees nie. Jy kan Sondag kerk toe gaan en verveeld daar sit en droom; jy kan die beginsels van die waarheid verwerp en die maklike uitweg soek. Dit werk egter nie. 'Mense het respek vir iemand wat goeie insig het. 'n Onbetroubare mens loop 'n pad van vernietiging' (Spreuke 13:15 NLV). Doen dit op God se manier, want dit is die beste manier. Altyd!